**VOLLEY (ΠΕΤΟΣΦΑΙΡΙΣΗ)**

 **Κανονισμοί για την αυλή του σχολείου**

* Ένα παιχνίδι volley ξεκινά πάντα με σερβίς.
* Σκοπός του παιχνιδιού είναι να περάσει η μπάλα πάνω από το δίχτυ (λάστιχο) και να ακουμπήσει στο γήπεδο του αντιπάλου ή να αναγκαστεί ο αντίπαλος να την πετάξει εκτός γηπέδου (γήπεδο θεωρείται ο αγωνιστικός χώρος και η γραμμή που τον χωρίζει από την ελεύθερη ζώνη). Για να πετύχει το σκοπό αυτό η κάθε ομάδα έχει δικαίωμα να κάνει τρεις μπαλιές με οποιοδήποτε μέρος του χεριού. Το μπλοκ δεν υπολογίζεται στις επαφές με τη μπάλα της ομάδας. Επίσης επιτρέπεται η επαφή και το παίξιμο της μπάλας με οποιοδήποτε μέλος του σώματος ακόμα και με το πόδι (εκτός από το σέρβις που εκτελείται υποχρεωτικά μόνο με το χέρι). Μια ομάδα κερδίζει ένα πόντο όταν η αντίπαλη ομάδα στείλει την μπάλα εκτός γηπέδου είτε από σερβίς είτε από επίθεση.
* Ο ίδιος παίκτης δεν έχει δικαίωμα να κάνει δύο συνεχόμενες μπαλιές. Επίσης, μετά από κάθε χτύπημα η μπάλα πρέπει να αναπηδήσει, δηλαδή δεν μπορεί να κρατηθεί από τον παίκτη (*πιαστό*), εκτός αν έχει οριστεί να παίξουμε πιαστό volley, ως μεταβατικό στάδιο προς τις κανονικές πάσες.
* Κάθε φορά που η ομάδα τους κερδίζει το σερβίς, οι παίκτες μετακινούνται κατά μία θέση προς τα δεξιά, κατά τη φορά των δεικτών του ρολογιού. Έτσι σταδιακά όλοι οι παίκτες παίζουν σε όλες τις θέσεις.
* Το κάθε σετ τελειώνει όταν μια ομάδα φτάσει τους 25 πόντους και έχει τουλάχιστον δύο πόντους προβάδισμα (δηλαδή τουλάχιστον: 25-23). Αλλιώς το σετ συνεχίζεται μέχρι να επιτευχθεί προβάδισμα δύο πόντων από μια ομάδα (26-24,32-30 κλπ) χωρίς όριο.
* Νικήτρια αναδεικνύεται η ομάδα που κερδίζει τρία σετ. Στην αυλή του σχολείου αυτό μπορεί να διαφοροποιηθεί ανάλογα με τον διαθέσιμο χρόνο.

 ΠΗΓΗ: ΒΙΚΙΠΑΙΔΕΙΑ